P6_TA(2005)0176

Az Aarhusi Egyezményben részes felek második tanácskozása

Az Európai Parlament állásfoglalása az Aarhusi Egyezményről szóló almati konferencián követendő EU-stratégiáról

Az Európai Parlament,

- tekintettel a környezeti ügyekben az információhoz való hozzáféréshez, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló, 1998. június 25-i Aarhusi Egyezményre, valamint a közelgő, 2005. május 25- 27-én Almatiban, Kazahsztánban tartandó, részes felek közötti második tanácskozásra (MOP-2),

- tekintettel a Környezetvédelmi, Közegészségügyi és Élelmiszer-biztonsági Bizottság által feltett B6-0237/2005 számú szóbeli választ igénylő kérdésre,

- tekintettel eljárási szabályzata 108. cikkének (5) bekezdésére,

A. mivel az Aarhusi Egyezmény 2001. október 30-án hatályba lépett;

B. mivel az Európai Közösség 2005. február 17-én [1], valamint tagállamainak többsége, köztük az új tagállamok, ratifikálták az Aarhusi Egyezményt;

C. mivel jelenleg az Aarhusi Egyezményt aláíró 35 félből 19 az Európai Unió tagállama;

D. mivel az Európai Parlament és a Tanács már részben elfogadta az Aarhusi Egyezmény végrehajtásához szükséges jogalkotási eszközöket [2], és mivel jelenleg a Parlament és a Tanács további jogalkotási eszközökről tárgyal [3];

E. mivel az Aarhusi Egyezmény célja, hogy lehetővé tegye az állami hatóságok és az állampolgárok számára egyéni és kollektív felelősségük felvállalását a környezet védelmére és javítására a mostani és a jövő generációk jóléte és boldogulása érdekében;

F. mivel a Kijevi Jegyzőkönyv a szennyezőanyag-kibocsátási és -átvételi nyilvántartásról hozzájárul a vállalatok elszámoltathatóságának növeléséhez, a szennyezés csökkentéséhez és a fenntartható fejlődés előmozdításához;

1. sürgeti az Európai Uniót, hogy vállaljon vezető, átlátható és konstruktív szerepet a tárgyalásokban;

2. úgy véli, hogy a MOP-2 jó lehetőség úgy az eddig elért eredmények felülvizsgálatára, mint a jövőbeni kihívások számbavételére;

3. sürgeti a Bizottságot és a tagállamokat, hogy gondoskodjanak arról, hogy az MOP-2 során hozott határozatok biztosítsák az egyezmény hatékony végrehajtását és továbbfejlesztését, valamint az Aarhusi Egyezmény összhangban legyen az érintett többoldalú környezeti megállapodásokkal;

4. sürgeti, hogy a Bizottság és a tagállamok különösen igyekezzenek biztosítani, hogy

- határozzanak meg pontos rendelkezéseket a hatékony és széles körű társadalmi részvétel biztosítására a géntechnológiával módosított szervezeteket érintő döntéshozatalban, adott esetben akár az egyezmény és annak mellékletei módosításával,

- pénzügyi rendelkezések állandó rendszere álljon rendelkezésre a finanszírozás kiszámítható alapon történő biztosítására,

- a megszerzett tapasztalatok alapján a teljesítési mechanizmus tovább fejlődjön;

5. sürgeti a Bizottságot és a tagállamokat, hogy folytassák a jogalkotási munkát az Egyezmény 9. cikkének az Európai Unión belüli végrehajtásához szükséges jogalkotási eszköz kialakítására;

6. támogatja a hasonló tevékenységű nemzetközi szervezetek és egyezmények, különösen a biológiai biztonságról szóló Cartagenai Jegyzőkönyv munkáját, azonban az Aarhusi Egyezményt tartja az illetékes fórumnak azon horizontális elvek megvitatására, amelyek a környezeti információkhoz való nyilvános hozzáférést, a részvételt, valamint az igazságszolgáltatáshoz való hozzáférését érintik;

7. sürgeti azon országokat, amelyek még nem tették meg, hogy ratifikálják a szennyezőanyag-kibocsátási és -átvételi nyilvántartásról szóló Aarhusi Egyezményt és a Kijevi Jegyzőkönyvet, valamint bátorítsák, hogy az ENSZ Európai Gazdasági Bizottságán kívüli országok is igény szerint aláírhassák az egyezményt;

8. úgy véli, hogy az Európai Közösség küldöttségében részt vevő európai parlamenti képviselők alapvetően közre tudnak működni a folyamatban, és ezért elvárja, hogy legalább megfigyelői státuszban joguk legyen jelen lenni az EU almati koordinációs gyűlésein, felszólalási joggal vagy a nélkül;

9. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, valamint az ENSZ Európai Gazdasági Bizottsága Titkárságának, azzal a kéréssel, hogy juttassák azt el az összes EU-n kívüli szerződő félhez.

[1] Az Aarhusi Egyezménynek az Európai Közösség nevében való ratifikálásáról szóló 2005. február 17-i tanácsi határozat (még nem tették közzé).

[2] A környezeti információkhoz való nyilvános hozzáférésről és a 90/313/EGK irányelv hatályon kívül helyezéséről szóló 2003/4/EK irányelv (HL L 41., 2003.2.14., 26. o.); a környezettel kapcsolatos egyes tervek és programok kidolgozásánál a nyilvánosság részvételéről, valamint a nyilvánosság részvétele és az igazságszolgáltatáshoz való jog tekintetében a 85/337/EGK és a 96/61/EK tanácsi irányelv módosításáról szóló 2003/35/EK irányelv (HL L 156., 2003.6.25., 17. o.).

[3] Az Európai Közösség intézményei és szervei számára az Aarhusi Egyezmény rendelkezéseinek alkalmazásáról szóló rendeletre irányuló javaslat (COM(2003)0622); az igazságszolgáltatáshoz való jog környezeti ügyekben történő biztosításáról szóló irányelvre irányuló javaslat (COM(2003)0624).

--------------------------------------------------